ສະຫະລັດ ນຳພາການໂຈມຕີ ທາງອາກາດ ທີ່ເມືອງ Tikrit ໃນອີຣັກ
ພົນ​ໂທ​ສະຫະລັດ ທ່ານ James Terry ທີ່​ບັງຄັບ​ບັນຊາ​​ກຳລັງແນວໂຮມ ໄດ້​ກ່າວ​ວ່າ ການ​ໂຈມ​ຕີ​ທາງ​ອາກາດ ຈະ​ຊ່ອຍ​ໃຫ້​ກອງ​ກຳລັງ​ອີຣັກ ຂັບໄລ່ພວກຫົວຮຸນແຮງ ຈາກເມືອງ Tikrit.
ຝູງເຮືອບິນລົບຂອງແນວໂຮມ ພາຍໃຕ້ການນຳພາຂອງສະຫະລັດ ໄດ້ທຳການໂຈມຕີທາງອາກາດ ອີກຕື່ມ ຕໍ່ເປົ້າໝາຍຕ່າງໆຂອງ ກຸ່ມລັດອີສລາມ ໃນເມືອງ Tikrit ຂອງອີຣັກ ໃນວັນພຸດວານນີ້ ຫຼັງຈາກທີ່ນາຍົກລັດຖະມົນຕີ Haider al-Abadi ຮ້ອງຂໍຄວາມ ຊ່ອຍເຫຼືອ ເພື່ອສະໜັບສະໜຸນ ການບຸກໂຈມຕີທີ່ມີມາເປັນ ເວລານຶ່ງເດືອນ ເພື່ອຍຶດເອົາເຂດຍຸດທະສາດທີ່ສຳຄັນນັ້ນຄືນ ກອງກຳລັງຂອງອີຣັກ ແລະກຸ່ມທະຫານບ້ານຊາວ Shi’ite ພວມບຸກໂຈມຕີທາງພາກພື້ນດິນ ແລະບໍ່ຍອມຮ້ອງຂໍຄວາມຊ່ອຍ ເຫຼືອ ໃນການສະໜັບສະໜຸນທາງອາກາດ ຈາກພາຍນອກ ແຕ່ຫຼັງຈາກທີ່ໄດ້ຍຶດເອົາຂ້າງນອກເມືອງ Tikrit ແລ້ວ ຄວາມພະຍາຍາມໃນການບຸກຄືບໜ້າແມ່ນຢຸດຊະງັກລົງ ພົນໂທກອງທັບສະຫະລັດ ທ່ານ James Terry ທີ່ບັງຄັບບັນຊາກຳລັງແນວໂຮມ ໄດ້ກ່າວວ່າ ການໂຈມຕີທາງອາກາດ ຈະຊ່ອຍໃຫ້ກອງກຳລັງອີຣັກຂັບໄລ່ພວກຫົວຮຸນແຮງ ອອກ ຈາກເມືອງດັ່ງກ່າວ ທ່ານໄດ້ກ່າວເຖິງກຸ່ມລັດອີສລາມ ດ້ວຍໃຊ້ຕົວອັກສອນຊື່ຫຍໍ້ວ່າ “ການໂຈມຕີທາງອາກາດເຫລົ່ານີ້ ແມ່ນມີຈຸດປະສົງທີ່ຈະທຳລາຍເຂດທີ່ໝັ້ນຂອງກຸ່ມ ISIL ດ້ວຍຄວາມແມ່ນຍຳ ຊຶ່ງນັ້ນ ມັນຈະຊ່ອຍຊີວິດຊາວອີຣັກຜູ້ບໍລິສຸດ ໃນຂະນະທີ່ສ້າງຄວາມເສຍຫາຍຂ້າງຄຽງຕໍ່ ໂຄງລ່າງພື້ນຖານໃຫ້ໜ້ອຍທີ່ສຸດ ” ເມືອງ Tikrit ແມ່ນເປັນເມືອງຫຼວງຂອງແຂວງ Salahuddin ຊຶ່ງຕັ້ງຢູ່ລະຫວ່າງນະຄອນ ຫຼວງ Baghdad ເມືອງ Mosul ທີ່ເປັນເມືອງໃຫຍ່ອັນດັບ 2 ຂອງອີຣັກ ທີ່ໄດ້ຖືກຄວບຄຸມໂດຍພວກນັກລົບຂອງກຸ່ມລັດອີສລາມ ນັບຕັ້ງແຕ່ເດືອນມິຖຸນາເປັນຕົ້ນມາ